Document ID: 32009R0552

REGULAMENTUL (CE) NR. 552/2009 AL COMISIEI
din 22 iunie 2009
de modificare a Regulamentului (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) în ceea ce privește anexa XVII
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 131,
întrucât:
(1)
Directiva 76/769/CEE a Consiliului din 27 iulie 1976 privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase (2) a stabilit în anexa I restricții pentru anumite substanțe și preparate periculoase. Regulamentul (CE) nr. 1907/2006 abrogă și înlocuiește Directiva 76/769/CEE începând cu 1 iunie 2009. Anexa XVII la respectivul regulament înlocuiește anexa I la Directiva 76/769/CEE.
(2)
Articolul 67 din Regulamentul (CE) nr. 1907/2006 prevede că substanțele, amestecurile sau articolele nu pot fi produse, introduse pe piață sau utilizate decât dacă respectă condițiile oricăror restricții stabilite referitor la ele în anexa XVII.
(3)
Directiva 2006/122/CE a Parlamentului European și a Consiliului din 12 decembrie 2006 de modificare pentru a treizecea oară a Directivei 76/769/CEE a Consiliului [sulfonați de perfluorooctan (PFOS)] (3) și Directiva 2006/139/CE a Comisiei din 20 decembrie 2006 de modificare a Directivei 76/769/CEE a Consiliului în ceea ce privește restricțiile de introducere pe piață și utilizare a compușilor arsenicului în scopul adaptării anexei I la progresul tehnic (4) de modificare a anexei I la Directiva 76/769/CEE au fost adoptate la scurt timp înainte de adoptarea Regulamentului (CE) nr. 1907/2006 în decembrie 2006, dar restricțiile în cauză nu au fost încă incluse în anexa XVII la respectivul regulament. Prin urmare, anexa XVII ar trebui modificată pentru a include restricțiile corespunzătoare Directivelor 2006/122/CE și 2006/139/CE, deoarece, altfel, restricțiile în cauză vor fi abrogate la 1 iunie 2009.
(4)
În conformitate cu articolul 137 alineatul (3) din Regulamentul (CE) nr. 1907/2006, orice modificare a restricțiilor adoptate în temeiul Directivei 76/769/CEE începând de la 1 iunie 2007 trebuie integrată în anexa XVII la respectivul regulament, începând cu 1 iunie 2009.
(5)
Directiva 2007/51/CE a Parlamentului European și a Consiliului de modificare a Directivei 76/769/CEE a Consiliului referitoare la restricțiile privind introducerea pe piață a anumitor dispozitive de măsurare care conțin mercur (5) a fost adoptată la 25 septembrie 2007. Decizia nr. 1348/2008/CE a Parlamentului European și a Consiliului de modificare a Directivei 76/769/CEE a Consiliului referitoare la restricțiile privind introducerea pe piață și utilizarea 2-(2-metoxietoxi)etanol, 2-(2-butoxietoxi)etanol, metilen-difenil diizocianat, ciclohexan și nitrat de amoniu (6) a fost adoptată la 16 decembrie 2008. Restricțiile în cauză nu au fost încă incluse în anexa XVII la regulamentul respectiv. Anexa XVII ar trebui modificată pentru a integra restricțiile privind anumite dispozitive de măsurare care conțin mercur, adoptate în conformitate cu Directiva 2007/51/CE, precum și restricțiile privind 2-(2-metoxietoxi)etanolul, 2-(2-butoxietoxi)etanolul, metilen-difenilul diizocianat, ciclohexanul și nitratul de amoniu, adoptate în conformitate cu Decizia nr. 1348/2008/CE.
(6)
Ar trebui luate în considerare dispozițiile relevante ale Regulamentului (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și abrogare a Directivelor 67/548/CEE și 1999/45/CE și de modificare a Regulamentului (CE) nr. 1907/2006 (7).
(7)
Deoarece dispozițiile titlului VIII din Regulamentul (CE) nr. 1907/2006 și, în special, anexa XVII urmează să fie direct aplicabile de la 1 iunie 2009, restricțiile ar trebui să fie redactate în mod clar în scopul de a permite operatorilor și autorităților competente să le pună în aplicare în mod corect. Prin urmare, redactarea restricțiilor ar trebui reexaminată. Terminologia pentru diferitele intrări ar trebui să fie armonizată și să devină mai coerentă cu definițiile incluse în Regulamentul (CE) nr. 1907/2006.
(8)
Directiva 96/59/CE a Consiliului din 16 septembrie 1996 privind eliminarea bifenililor policlorurați și a terfenililor policlorurați (PCB/TPC) (8) impune ca echipamentul care conține PCB și TPC să fie decontaminat și eliminat cât mai repede posibil și stabilește condițiile pentru decontaminarea echipamentului care conține acele substanțe. Prin urmare, intrarea din anexa XVII la Regulamentul (CE) nr. 1907/2006 referitoare la TPC nu ar trebui să includă dispoziții privind echipamentul care conține TPC, deoarece acesta este reglementat în întregime în conformitate cu Directiva 96/59/CE.
(9)
Restricțiile care există cu privire la substanțele 2-naftilamină, benzidină, 4-nitrodifenil, 4-aminodifenil sunt ambigue și nu este clar dacă interdicția se referă doar la comercializarea către publicul larg sau, de asemenea, la comercializarea către utilizatorii profesioniști. Acest aspect ar trebui clarificat. Deoarece Directiva 98/24/CE a Consiliului din 7 aprilie 1998 privind protecția sănătății și securității lucrătorilor împotriva riscurilor legate de prezența agenților chimici la locul de muncă (9) interzice producția, fabricarea și utilizarea la locul de muncă a substanțelor respective, restricțiile din anexa XVII la Regulamentul (CE) nr. 1907/2006 privind substanțele respective ar trebui să fie consecvente cu Directiva 98/24/CE.
(10)
Substanțele tetraclorură de carbon și 1,1,1-tricloretan sunt strict restricționate în conformitate cu Regulamentul (CE) nr. 2037/2000 al Parlamentului European și al Consiliului din 29 iunie 2000 privind substanțele care diminuează stratul de ozon (10). Regulamentul (CE) nr. 2037/2000 impune pentru tetraclorura de carbon o interdicție cu excepții, iar pentru 1,1,1-tricloretan, o interdicție completă. Prin urmare, restricțiile privind tetraclorura de carbon și 1,1,1-tricloretanul din anexa XVII la Regulamentul (CE) nr. 1907/2006 sunt inutile și ar trebui eliminate.
(11)
Deoarece mercurul din baterii este reglementat în conformitate cu Directiva 2006/66/CE a Parlamentului European și a Consiliului din 6 septembrie 2006 privind bateriile și acumulatorii și deșeurile de baterii și acumulatori (11), dispozițiile privind mercurul din baterii, incluse în prezent în anexa XVII la Regulamentul (CE) nr. 1907/2006, sunt inutile și, prin urmare, ar trebui eliminate.
(12)
În conformitate cu articolul 2 alineatul (2) din Regulamentul (CE) nr. 1907/2006, deșeurile nu sunt considerate a fi substanțe, amestecuri sau articole în sensul articolului 3 din Regulamentul (CE) nr. 1907/2006. Prin urmare, deoarece deșeurilor nu li se aplică restricțiile în conformitate cu regulamentul respectiv, dispozițiile din anexa XVII la acesta, care exclude deșeurile, sunt redundante și ar trebui eliminate.
(13)
Anumite restricții din anexa XVII la Regulamentul (CE) nr. 1907/2006 ar trebui modificate pentru a ține cont de definițiile „utilizării” și „introducerii pe piață” incluse la articolul 3 din regulamentul respectiv.
(14)
Intrarea din anexa I la Directiva 76/769/CEE privind fibrele de azbest a inclus o derogare pentru diafragmele care conțin crisotil. Ar trebui să se precizeze faptul că această derogare va fi revizuită în urma primirii rapoartelor care vor trebui prezentate de statele membre care utilizează această derogare. De asemenea, având în vedere definiția „introducerii pe piață” din Regulamentul (CE) nr. 1907/2006, statele membre ar trebui să aibă posibilitatea de a permite introducerea pe piață a unor articole care conțin astfel de fibre, în cazul în care articolele erau deja instalate sau în exploatare înainte de 1 ianuarie 2005, în condiții specifice care să garanteze un nivel înalt de protecție a sănătății umane.
(15)
Ar trebui să se clarifice faptul că, pentru substanțele care au fost integrate în anexa XVII la Regulamentul (CE) nr. 1907/2006 ca o consecință a restricțiilor adoptate în cadrul Directivei 76/769/CEE (intrările 1-58), restricțiile nu se aplică pentru depozitarea, păstrarea, tratarea, umplerea de containere sau transferul de la un container la altul al substanțelor destinate exportului, cu excepția cazului în care producerea substanțelor este interzisă.
(16)
Spre deosebire de Directiva 76/769/CEE, Regulamentul (CE) nr. 1907/2006 definește termenul „articol”. În scopul de a se referi la aceleași elemente ca cele prevăzute în restricția inițială referitoare la cadmiu, ar trebui adăugat în unele dispoziții termenul „amestecuri”.
(17)
Ar trebui să se clarifice faptul că restricțiile incluse în anexa XVII la Regulamentul (CE) nr. 1907/2006 privind comercializarea anumitor dispozitive de măsurare care conțin mercur nu se aplică dispozitivelor care erau deja utilizate în Comunitate la data intrării în vigoare a restricției.
(18)
În intrările din anexa XVII la Regulamentul (CE) nr. 1907/2006, pentru substanțele difenileter, derivați pentabromurați și difenileter, precum și derivați octabromurați, ar trebui să se prevadă că restricțiile nu se aplică articolelor deja utilizate la data de la care urma să se aplice restricția, deoarece substanțele respective erau integrate în articole care au un ciclu de viață lung și care se vând pe piața produselor de mâna a doua, cum ar fi avioanele și vehiculele. În plus, deoarece utilizarea substanțelor în echipamentele electrice și electronice este reglementată în conformitate cu Directiva 2002/95/CE a Parlamentului European și a Consiliului din 27 ianuarie 2003 privind restricțiile de utilizare a anumitor substanțe periculoase în echipamentele electrice și electronice (12), echipamentul respectiv nu ar trebui să fie supus restricțiilor în cauză.
(19)
Ar trebui să se clarifice, în privința restricției referitoare la nonifenol și la etoxilatul de nonifenol, faptul că nu ar trebui să fie afectată valabilitatea autorizațiilor naționale existente pentru pesticide și produse biocide care conțin etoxilat de nonifenol ca și coformulant, astfel cum se prevede la articolul 1 alineatul (2) din Directiva 2003/53/CE a Parlamentului European și a Consiliului din 18 iunie 2003 de efectuare a celei de a douăzeci și șasea modificări a Directivei 76/769/CEE a Consiliului referitoare la restricțiile privind introducerea pe piață și utilizarea anumitor substanțe și preparate periculoase (nonilfenol, etoxilat de nonilfenol și ciment) (13).
(20)
Ar trebui să se clarifice faptul că restricțiile incluse în anexa XVII la Regulamentul (CE) nr. 1907/2006 privind sulfonații de perfluorooctan nu se aplică produselor care erau deja utilizate în Comunitate când a intrat în vigoare restricția.
(21)
Măsurile prevăzute în prezentul regulament sunt conforme cu avizul comitetului instituit prin articolul 133 din Regulamentul (CE) nr. 1907/2006,
ADOPTĂ PREZENTUL REGULAMENT:
Articolul 1
Anexa XVII la Regulamentul (CE) nr. 1907/2006 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 iunie 2009.

Labels: 12
3
1
20